2016. gada 20. septembrī Noteikumi Nr. 620

Rīgā (prot. Nr. 46  26. §)

**Kārtība, kādā veic aizturētā patvēruma meklētāja veselības stāvokļa pārbaudi un sanitāro apstrādi, kā arī reģistrē to rezultātus**

### Izdoti saskaņā ar

### Patvēruma likuma

### 22. panta otro daļu

1. Noteikumi nosaka kārtību, kādā, aizturēto patvēruma meklētāju ievietojot izmitināšanas telpās, tiek nodrošināta aizturētā patvēruma meklētāja veselības stāvokļa pārbaude un sanitārā apstrāde, kā arī reģistrēti to rezultāti.

2. Ievietojot aizturēto patvēruma meklētāju izmitināšanas telpās, ārstniecības persona veic aizturētā patvēruma meklētāja sanitāro apstrādi un veselības stāvokļa pārbaudi. Līdz sanitārās apstrādes un veselības stāvokļa pārbaudes veikšanai aizturēto patvēruma meklētāju ievieto atsevišķā telpā. Aizturētos patvēruma meklētājus ir atļauts ievietot vienā telpā, ja viņi ieradušies patvēruma meklētāju grupā. Ja aizturēto patvēruma meklētāju grupā ir persona ar acīmredzamām infekcijas slimības pazīmēm, šo personu ievieto atsevišķā telpā, atdalot no pārējiem aizturētās patvēruma meklētāju grupas locekļiem.

3. Aizturētā patvēruma meklētāja sanitārā apstrāde ietver:

3.1. mazgāšanos pirtī vai dušā;

3.2. apstrādi pret pedikulozi, ja konstatētas utis;

3.3. aizturētā patvēruma meklētāja personīgā apģērba un personīgo lietu dezinfekciju vai dezinsekciju pēc ārstniecības personas norādījuma saskaņā ar normatīvajiem aktiem par dezinfekciju, dezinsekciju un deratizāciju. Citos gadījumos aizturētajiem patvēruma meklētājiem tiek nodrošināta iespēja izmazgāt apģērbu, veļu un personīgās mantas veļas mazgājamā mašīnā.

4. Aizturētā patvēruma meklētāja veselības stāvokļa pārbaude ietver:

4.1. aptauju (anamnēze, sūdzības) un, ja iespējams, medicīniskās doku­mentācijas izskatīšanu;

4.2. antropometriju (ķermeņa masa, augums);

4.3. vispārējo apskati;

4.4. pārbaudi tuberkulozes noteikšanai saskaņā ar normatīvajiem aktiem par kārtību, kādā veicama personu obligātā medicīniskā un laboratoriskā pārbaude, obligātā un piespiedu izolēšana un ārstēšana infekcijas slimību gadījumos;

4.5. citu nepieciešamo izmeklējumu nozīmēšanu, ņemot vērā aizturētā patvēruma meklētāja veselības stāvokli un slimību simptomus, kā arī īpašo epidemioloģisko situāciju aizturētā patvēruma meklētāja izcelsmes valstī vai valstī, kurā aizturētais patvēruma meklētājs uzturējās pirms iebraukšanas Latvijā. Ja nepieciešams, ārstniecības persona konsultējas ar Slimību profilakses un kontroles centru un sabiedrību ar ierobežotu atbildību "Rīgas Austrumu klīniskā universitātes slimnīca";

4.6. aizturētā patvēruma meklētāja izmeklēšanu poliovīrusu klātbūtnes noteikšanai, ja nav pagājušas 30 dienas, kopš patvēruma meklētājs izceļojis no poliomielīta skartajām valstīm vai tās šķērsojis. Izmeklēšanu veic sabiedrība ar ierobežotu atbildību "Rīgas Austrumu klīniskā universitātes slimnīca";

4.7. aizturētā patvēruma meklētāja ievietošanu speciāli šim nolūkam aprīkotā telpā medicīniskai novērošanai uz laiku līdz nepieciešamo veselības pārbaužu rezultātu vai speciālistu atzinumu saņemšanai vai līdz ārstniecības personas izdarītajam ierakstam aizturētā patvēruma meklētāja medicīniskajā kartē par atļauju ievietot patvēruma meklētāju dzīvojamās telpās;

4.8. atzinuma sagatavošanu par veselības stāvokli un rekomendācijas (rekomendācijās norāda atkārtotas ārstniecības personas apskates un speciālista konsultāciju nepieciešamību);

4.9. aizturētā patvēruma meklētāja informēšanu par rīcību saslimšanas gadījumā, veselības aprūpes pakalpojumu saņemšanas iespējām un ieteicamajiem profilakses pasākumiem.

5. Sanitārās apstrādes un veselības stāvokļa pārbaudes rezultātus ārstniecības personas reģistrē pacienta ambulatorajā kartē, iekļaujot šo noteikumu pielikumā minētos datus.

Ministru prezidents Māris Kučinskis

Veselības ministre Anda Čakša